Victor Borge

For den norske bassisten, se Victor Borge (bassist)

Victor Borge (født Børge Rosenbaum; 3. januar 1909, død 23. desember 2000) var en dansk-amerikansk pianist, komiker og underholdningsartist. Han ble berømt for sine humoristiske, musikalske énmannsshow.

Liv og virke

Bakgrunn 
Børge Rosenbaum vokste opp i et jødisk hjem på Østerbro i København. Det musikalske talent hadde han fra hjemmet; faren, fiolinist og kongelig kapelmusikus Bernhard Rosenbaum, og moren, pianisten Frederikke Rosenbaum (født Lichtinger).

Karriere i Europa
Han opptrådte første gang offentlig i 1926 i Odd Fellow-paleet. Han ble utdannet ved Musikkonservatoriet i København og fikk undervisning av Victor Schiøler, av Liszt-eleven Frederic Lamond og Busoni-eleven Egon Petri.<ref>[https://books.google.no/books?id=URenBAAAQBAJ&pg=PT27&lpg=PT27&dq=egon+petri+borge&source=bl&ots=nN_AuZ93r_&sig=ACfU3U1rnjlfoq-8S1SpZLTsc8vKZWE4yw&hl=en&sa=X&ved=2ahUKEwjWgOnuw_P4AhURQfEDHQ5YCakQ6AF6BAgcEAM#v=onepage&q=egon%20petri%20borge&f=false Jacob Wendt Jensen: Victor Borge: Mennesket bag smilet]</ref> I 1927 debuterte han i Tivoli. 

Etter noen få år som klassisk konsertpianist begynte han med sine senere så berømte stand up-forestillinger, med en blanding av pianomusikk og vitser. Han giftet seg med amerikanske Elsie Chilton i 1933, det året han gikk over til sine revyforestillinger. På 1930-tallet medvirket han i en rekke danske filmer og revyer. Han begynte også med en utstrakt turnevirsomhet i Europa, der han begynte å ta med anti-nazistiske vitser.

Da tyske militære styrker okkuperte Danmark den 9. april 1940, var Borge i Sverige og holdt konsert, og derfra tok han seg over til Finland. Med hans jødiske bakgrunn og kjente antinazisme var ikke hjemreise til København noe alternativ. Han seilte til USA på det amerikanske transportskipet «SS American Legion», det siste skipet fra et nøytralt land som klarte å seile ut fra Petsamo, den havnen som Finland fortsatt hadde mot Barentshavet, og ankom den 28. august 1940, med bare 20 dollar, hvorav tre dollar måtte betales i toll ved grensepassering. Forkledt som sjømann kom Borge seg til Danmark og hjem for å besøke sin døende mor.

Om bord på «American Legion» var også Florence Jaffray Harriman og kronprinsesse Märtha og hennes barn, inkludert Harald.

 Karriere i USA
Selv om han ikke snakket engelsk, klarte han raskt å «oversette»  sin humor, og han opptrådte i Bing Crosbys radioprogram Kraft Music Hall i 1941. Allerede året etter ble han omtalt som the best new radio performer of the year av den amerikanske pressen, og fra da av gikk det bare oppover

Han ble amerikansk statsborger i 1947. Her lærte han seg ifølge eget utsagn engelsk ved å gå på kino.

På 1950-tallet slo han gjennom som radioartist. Han ble særlig kjent for sitt One-man-show Comedy in Music i Golden Theatre i New York City i perioden 1953-56. Han opptrådte også på scener i Las Vegas. Han opptrådte så lenge han levde, og turnerte over hele verden.

Et typisk Victor Borge-show var alltid sentrert rundt et flygel. Showene hans var i stor grad improvisert, ispedd Borges finurlige understatement-monolog og karakteristiske faste «stunts» (for eksempel det å falle av pianokrakken). Selv om han var meget dyktig som musiker, spilte han sjelden et musikkstykke ferdig eller korrekt. Et typisk nummer kunne starte med at han begynte å spille et klassisk musikkverk, som så gradvis gled over i en populærmelodi, for eksempel «Happy Birthday». Deretter unnskyldte Borge seg med å ha fått utdelt feil noteark.

Victor Borge spilte ikke bare klaver, men opptrådte også som dirigent, blant annet ved operaoppføringer.

 Litteratur 
 Musikalske unoder. En anderledes guide til klassisk musik (en samling av hans to første bøker, Noder og unoder og Musikkomik)
 Smilet er den korteste afstand ... : Erindringer fortalt til Niels-Jørgen Kaiser / Victor Borge. Gyldendal, 1997. ISBN 87-00-28746-6.
 Musikomik (med Robert Sherman), 1981. ISBN 87-00-04722-8
 Noder og unoder'' (med Robert Sherman), 1972.

Referanser

Eksterne lenker 
 
 
 

Pianister fra USA
Danske klassiske pianister
Alumni fra Det Kongelige Danske Musikkonservatorium
Personer fra USA født i Danmark
Personer fra København